Константин Величков
XLVI. Стоя на стръмний бряг…

chitanka.info

Стоя на стръмний бряг и гледам. Над морето

надвиснала е гъста утренна мъгла.

Изгрява слънцето. Стрела подир стрела

пронизват я лъчи му ясни от небето.

Ден чуден е. Омаян погледът лети

над ширът морски. В чистият лазур небесен

на свойте хълмове Стамбул, градът чудесен,

далек кат бисерно видение блести.

Гледал съм мен в лазура ясний на душата

виденье още по — вълшебно да светлей.

Уви! Мъгла затъмила му е светлината

и няма вече блясък чуден да пилей:

мрак непрогледни, в тебе луч от небесата

не ще проникне нивга да те разпилей!…

Издание:

К. Величков. Съчинения в пет тома. Подбор и редакция: Илия Тодоров. Български писател, С. 1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.